La platja de Gandia acollirà la IX Sup Race Citrosol aquest diumenge
03 juliol 2024

## La platja de Gandia acollirà la IX Sup Race Citrosol aquest diumenge03 juliol 2024Última actualització: 03 juliol 2024

![](../gestion/img/8610420039e1da2f4198b1ba6e7c9d7ca18852151053239d12a5db73ee983581.jpg)  
  

El pròxim **diumenge 7 de juliol se celebra a l'escola Gandia Surf, situada al final de la platja Nord de Gandia, la novena edició de la SUP RACE CITROSOL GANDIA SURF**. Es tracta d'una regata de pàdel surf, integrada dins del Circuit Mediterrani de pàdel surf, que es disputa a la Comunitat Valenciana.  
  
Tots els clubs i escoles de pàdel surf de la Comunitat Valenciana i d'altres províncies preparen els seus regatistes per a aquest famós circuit que es realitza en diverses proves durant tot l'any a diferents punts de la comunitat. Gandia, una vegada més, és triada com a seu d'una de les proves per la qualitat i la neteja de platja i pel nivell d'organització de l'esdeveniment.  
  
La competició comptarà amb diverses categories que engloben el total d'edats, podent participar **des de nens de huit anys fins a majors de 60** a la categoria gran Kahuna. Aquest any, igual que l'any passat, no només es compta amb una categoria promoció destinada a aficionats que ja volen començar a remar, sinó que també estarà la **nova categoria principiant**. Es tracta d'una categoria bàsica per a tot aquell aficionat o aficionada que haja començat a donar les primeres remades. Depenent de les categories, es realitzaran unes distàncies o altres anant des dels 500 metres de la categoria sub8 fins als 6 quilòmetres de Kahuna.  
  
Tal com han informat els organitzadors hi haurà premis per a tots els guanyadors i guanyadores. **Les inscripcions es poden realitzar a [www.crono4sports.es](http:// www.crono4sports.es) fins dissabte que ve a les 14 hores amb preus que van des dels 3 als 20 euros depenent de la categoria**.  
  
El regidor d'Esports, Jesús Naveiro, ha agraït al club i a la direcció del circuit que hagen confiat en Gandia per tornar a albergar una prova d'aquest estil. _"Són moltes les persones que ens visitaran amb l'excusa d'aquesta competició que converteix el final de la platja en un pol d'atracció per als curiosos i els amants d'aquest esport"_.